จัตุมงคลแนะธนาคาร สยายปีกลุยตลาดนอก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — “หม่อมเต่า” แนะธนาคารไทยปรับตัวให้มีขนาดใหญ่แข่งระดับภูมิภาค
ม.ร.ว.จัตุมงคล โสณกุล ประธานคณะกรรมการ ธนาคารแห่งประเทศไทย (ธปท.) เปิดเผยว่า ได้หารือกับนายชาติศิริ โสภณพนิช กรรมการผู้จัดการใหญ่ ธนาคารกรุงเทพ ในฐานะประธานสมาคมธนาคารไทย เพื่อสอบถามถึงปัญหาและอุปสรรคในการดำเนินธุรกิจของระบบธนาคารพาณิชย์ 
ทั้งนี้ โดยมองว่าขณะนี้ธนาคารพาณิชย์ไทยยังมีขนาดใหญ่ไม่พอที่จะแข่งขัน ควรมีการปรับตัวเพื่อทำให้เข้มแข็งขึ้น เพราะถ้าปรับเป็นธนาคารขนาดใหญ่ จะสามารถสรรหาผู้เชี่ยวชาญด้านต่างๆ มาร่วมงาน 
“ธนาคารพาณิชย์เราส่วนใหญ่ยังมีขนาดเล็กเกินไป ถ้าเทียบกับธนาคารในต่างประเทศและธนาคารในภูมิภาค ที่ส่วนใหญ่มีแผนเดินหน้าไปสู่งานในลักษณะการเป็นธนาคารข้ามชาติแล้ว” ม.ร.ว.จัตุมงคล กล่าว
ม.ร.ว.จัตุมงคล กล่าวว่า ปัญหาส่วนต่างอัตราดอกเบี้ย ส่วนหนึ่งอยู่ที่สภาพคล่องของระบบที่มีสูงมาก และรายได้ส่วนใหญ่ของระบบธนาคารไม่ได้มาจากการปล่อยสินเชื่อ เพราะขณะนี้ธนาคารพาณิชย์มีเงินฝากที่ ธปท. สูงถึง 2.3 ล้านล้านบาท ได้ดอกเบี้ย 0.7% ซึ่งใกล้เคียงกับดอกเบี้ยจ่ายที่ธนาคารพาณิชย์รับฝากเงิน ถ้าปล่อยกู้ได้มากขึ้น ส่วนต่างดอกเบี้ยน่าจะแคบลง เพราะรายได้ที่เข้ามาจริงมีมากขึ้น ซึ่งเชื่อว่าธนาคารจะทำได้